แอสเซทพลัสเน้นตราสารหนี้ในปท.
บลจ.แอสเซท พลัส ปรับนโยบายกองทุนตราสารหนี้จากต่างประเทศ เป็นในประเทศ&nbsp;
5 ก.ค. 2554

บลจ.แอสเซท พลัส ปรับนโยบายกองทุนตราสารหนี้จากต่างประเทศ เป็นในประเทศ 
น.ส.จารุลักษณ์ เรืองสุวรรณ ผู้อำนวยการอาวุโส ฝ่ายการขายและการตลาด บริษัทหลักทรัพย์จัดการกองทุน (บลจ.) แอสเซท พลัส กล่าวว่า ช่วงนี้อัตราผลตอบแทนตราสารหนี้ระยะสั้นของไทยปรับตัวขึ้นต่อเนื่องตามช่วงอัตราดอกเบี้ยขาขึ้น ซึ่งคาดว่าคณะกรรมการนโยบายการเงินยังคงปรับขึ้นอัตราดอกเบี้ยในการประชุมวันที่ 13 ก.ค.นี้  หลังจากอัตราเงินเฟ้อพื้นฐานปรับขึ้นจาก 2.48% มาอยู่ที่ระดับ 2.55% ขณะที่ตราสารหนี้ในต่างประเทศที่ให้ผลตอบแทนในระดับสูงเริ่มมีปริมาณลดน้อยลง 
สำหรับแผนการเสนอขายกองทุนได้ปรับนโยบายเน้นลงทุนในตราสารหนี้ในประเทศมากขึ้น โดยได้มีการแก้ไขโครงการกองทุนเปิดแอ็คทีฟเอฟไอเอฟ 5 (ACFIF5) ซึ่งจะครบรอบการลงทุนรอบใหม่ในวันที่ 8 ก.ค.นี้ จากกองทุนตราสารหนี้ต่างประเทศ เป็นกองทุนตราสารหนี้ในประเทศ เพื่อให้กองทุนสามารถดำรงสัดส่วนการลงทุนในตราสารหนี้ในประเทศได้อย่างเหมาะสมกับภาวะการลงทุน และเปลี่ยนชื่อเป็น กองทุนเปิดแอสเซทพลัสตราสารหนี้ทวีทรัพย์ 4 (ASP-TFIXED4) ซึ่งจะมีผลตั้งแต่รอบลงทุนถัดไปตั้งแต่วันที่ 9 ก.ค.นี้
กองทุน ACFIF5 จะลงทุนในลงทุนในพันธบัตรรัฐบาล หุ้นกู้ระยะสั้น และตั๋วแลกเงินธนาคารในประเทศไทย อายุประมาณ 3 เดือน เช่น  หุ้นกู้ระยะสั้นของธนาคารสแตนดาร์ดชาร์เตอร์ และธนาคารดอยช์แบงก์ ตั๋วแลกเงินของธนาคารทิสโก้ และธนาคารนครหลวงไทย  คาดให้ผลตอบแทนหลังหักค่าใช้จ่ายได้อยู่ที่ 3.00% ต่อปี
นอกจากนี้ ในวันที่ 11 ก.ค.นี้ บริษัทจะเปิดขายกองทุนรอบใหม่คือ กองทุนเปิดแอสเซทพลัสแอ็คทีฟตราสารหนี้ 1 (ASP-ACFIXED1) ซึ่งเป็นกองทุนตราสารหนี้ในประเทศรอบนี้จะลงทุนในพันธบัตรรัฐบาลอายุประมาณ 5 เดือน คาดว่าให้ผลตอบแทนหลังหักค่าใช้จ่ายได้ 3.10% ต่อปี